I denne uge oplevede jeg at blive transporteret rundt i Kolding af en selvkørende bil!

Bilen var en Hyundai Sonata, som dog var blevet heftig modificeret af folkene på det italienske VisLab på Universitetet i Parma.

I disse dage kører bilen, der også er kendt som BRAIVE eller Brain Drive-projektet, omkring i Kolding og lærer de danske vejmarkeringer, cykelstier og skilte at kende.

Det sker som forberedelse til Kortdage 2013, en konference om kort, geodata og den slags, hvor den selvkørende bil er en af hovedattraktionerne tirsdag den 5. november.

Chaufføren slipper rattet og bilen kører selv

Jeg har dækket de selvkørende biler i over ti år, så det var en kæmpe oplevelse at sidde på bagsædet, når bilen på rundturen i Kolding en håndfuld gange blev sat i 'Auto Cruise' og selv tog styringen.

Imens slap Pietro Cerri fra Vislab rattet, flyttede fødderne fra pedalerne og lod bilen klare sig selv.

Han skulle dog hele tiden være parat til at træde ind som chauffør hvis noget gik galt, og der var altså også et par gange, hvor han måtte træde til, fordi bilen var på vej over i den forkerte side af vejen...

Kamera, laser og radar skaber bilens billede af verden

Vislabs fokus er, som navnet antyder vision-systemer, altså kameraer og billedanalyse i computere. Det handle både om genkendelse af forskellige objekter, identifikation af forhindringer, og meget mere.

Hvor andre selvkørende biler især benytter sig af LIDAR, en laserbaseret radar, så kommer Braive-bilens primære forståelse af sin omverden, inclusive trafikanter, skilte, vejmarkeringer, andre biler og alt det andet fra kameraer rundt om i bilen, der skaber et tredimensionelt billede af omgivelserne.

Selvkørende - men ikke hele tiden

Det er dog - som de små svinkeærinder antyder - ikke helt uproblematisk.

Pietro forklarer, at der blandt andet har været udfordringer med vejmarkeringerne, fordi der i Italien er striber ude langs vejkanten også i byerne, mens det ikke altid er tilfældet herhjemme.

Det er blandt andet derfor han og Antonio er igang med at gennemgå ruten flere gange i Braive-bilen.

Systemerne er simpelthen ikke avancerede nok endnu til at man bare kan sende de selvkørende biler ud i nye omgivelser uden forberedelse.

Og det hører altså også med til historien, at det ikke endnu er alle manøvrer og al slags trafik der bare uden videre kan overtages af bilen selv.

Mennesker er stadig bedre end computere i visse situationer

Noget af det sværeste for computer-hjerne i bilen er dog, hvis andre trafikanter ikke overholder reglerne, fortæller Pietro Cerri.

- Mennesker er gode til at reagere instinktivt og gætte hvad andre vil gøre, men det er noget computere er notorisk dårlige til, siger han.